बीजेपी के पीएम उम्मीदवार नरेंद्र मोदी को अवैध हवाला रैकेट से कथित संबंधों के मामले में राहत मिलती दिख रही है. प्रवर्तन निदेशालय (ईडी) के सूत्रों ने कहा है कि मोदी के अफरोज फट्टा के साथ हवाला कनेक्‍शन नहीं हैं. निदेशालय के सूत्रों ने अहमदाबाद में यह जानकारी दी. सूत्रों के मुताबिक ईडी की अब तक की जांच में पता चला है कि फट्टा के साथ मोदी के किसी तरह के रिश्‍ते नहीं हैं.

ईडी के एक सूत्र ने बताया, 'हम अफरोज फट्टा पर साल 2004 से ही नजर रखे हुए हैं. वह हवाला कनेक्‍शन से जुड़ा एक कारोबारी है. यहां तक कि 1000 करोड़ रुपये के इस रैकेट में भी फट्टा की अहम भूमिका रही है, जिसकी जांच हम कर रहे हैं. मोदी को फट्टा से जोड़ना पूरी तरह राजनीति से प्रेरित है. आज तक हमें मोदी के फट्टा के साथ इस मामले या गुजरात में किसी अन्‍य हवाला मामले में प्रत्‍यक्ष या परोक्ष संबंध नहीं मिले.'

अहमदाबाद पुलिस की आर्थिक अपराध शाखा और ईडी बीते एक महीने से 1000 करोड़ रुपये के हवाला रैकेट की जांच कर रहे हैं. आर्थिक अपराध शाखा जल्‍द ही इस मामले को ईडी को सौंप देगी. मामले की आगे की जांच के लिए ईडी फेमा/पीएमएलए के तहत केस दर्ज करेगी.

गौरतलब है कि कांग्रेस ने पिछले दिनों मोदी पर एक सीडी जारी की जिसमें उन्हें अवैध हवाला रैकेट में गिरफ्तार शख्स के साथ कथित रूप से तस्वीर में दिखाया गया है. इस तस्वीर में नरेंद्र मोदी हजारों करोड़ रुपये के हवाला रैकेट के सिलसिले में गिरफ्तार हुए अफरोज फट्टा को सम्मानित करते नजर आ रहे हैं.

इससे पहले रविवार को ही बीजेपी ने कांग्रेस अध्यक्ष सोनिया गांधी के दामाद रॉबर्ट वाड्रा पर एक सीडी जारी की थी. इस सीडी में बीजेपी ने वाड्रा पर जमीन सौदों में गड़बड़ी के आरोप दोहराए थे और उनका ब्यौरा दिया था.